L'Eliana acollirà la RunCáncer el 24 de novembre
29 de febrer de 2024

El Circuit RunCáncer València, organitzat per l'Associació Contra el Càncer a València i que compta amb el suport principal de la Diputació de València, CaixaBank i la Fundació ‘la Caixa’, dona el tret d'eixida a la seua X edició. El circuit compleix, aquest 2024, deu anys de solidaritat i moviment contra el càncer que han ajudat, i molt, en l'avanç de la investigació oncològica gràcies a la solidaritat dels milers de persones que han participat durant aquests nou anys.

Així, la tradicional marxa o caminata RunCáncer arribarà a la localitat de l'Eliana el pròxim 24 de novembre i recorrerà, com altres anys, un total de 5 quilòmetres. Com sempre, cada euro aconseguit per la venda dels dorsals es destinarà de manera íntegra a finançar projectes d'investigació oncològica.

L'acte de presentació oficial d'aquesta 10a edició ha tingut lloc a l'Oceanogràfic de València i ha comptat amb l'assistència d'autoritats, a més de patrocinadors i col·laboradors, així com representants de les juntes locals i ajuntaments dels municipis que formaran part d'aquesta edició tan especial.

En les nou edicions anteriors, la iniciativa ha recaptat més de 2,3 milions d'euros i ha comptat amb la participació de més de 500.000 persones. A l'Eliana, només en 2023, van participar prop de 1.100 persones i es van recaptar més de 10.000 euros.